1"Amon Anak Olon dumah kilau Tuhan, jete ampie sama kilau huang paribasa toh: Sapuluh bawi bujang panggapit panganten genep biti mimbing sumbo batotong, palus haguet manambang panganten hatue. 2Lime biti bara ewen te humong, tuntang lime biti je beken te harati. 3Lime bawi bujang je humong te mimbit sumbo batotong, tapi jaton mimbit minyak bahatae. 4Lime bawi bujang je harati te mimbit sumboe haya-hayak dengan minyak bahatae. 5Panganten hatue te dumah jari sayup, jadi kare bawi bujang te nampara mangantok tuntang tapatiroh. 6Hong bentok alem, harun tarahining auh kariak oloh, 'Panganten hatue dumah! Has tambang ie!' 7Sapuluh bawi bujang te misik tuntang manotong sumboe. 8Kare bawi bujang je humong te hamauh dengan ewen je harati, 'Bagi minyakm isut akan ikei, awi sumbon ikei jari handak belep.' 9'Dia tau!' koan kare bawi bujang je harati te, 'Kareh kakare itah toh uras tapas minyak. Haguet ih keton mamilie hong toko.' 10Maka kare bawi bujang je humong te haguet mamili minyak. Pandehan ewen haguet, te panganten hatue dumah. Lime bawi bujang je jari tatap te tame haya-hayak dengan panganten akan eka pesta, tuntang bauntonggang palus inutup! 11Limbah te, maka bawi bujang awang beken te dumah. Ewen mangkariak, 'Tuan, Tuan, uap bauntonggang akan ikei.' 12Tapi panganten hatue te tombah, 'Aku dia kasene keton!' " 13Palus Yesus mahapus paribasa te kalotoh, "Tagal te keleh rende-rendeng, basa keton dia katawan andaue atawa jame." 14"Amon Anak Olon dumah kilau Tuhan, jete ampie sama kilau huang paribasa toh kea. Ije biti oloh hatue handak haguet akan eka je kejau. Ie mantehau kare jipee palus manyarah ramoe dengan ewen. 15Akan genep bitin jipen te ie manenga manumon ampin kaolih ewen mije-mije. Akan ije biti ie manenga lime koyan duit amas. Akan je beken tinai ie manenga due koyan duit amas. Tuntang akan ije biti tinai ie manenga sakoyan duit amas. Balalu ie haguet. 16Jipen je manarima lime koyan duit amas te balalu tolak badagang, palus mandino ontong lime koyan duit amas kea. 17Kalote kea jipen je manarima due koyan duit amas te mandino ontong due koyan kea. 18Tapi jipen je manarima sakoyan duit amas te haguet mangali rumbak hong petak, palus manyahokan duit tempoe te hete. 19Tahi toto limbah te, harue tuan te buli tinai, tuntang manampara bahitong dengan ewen. 20Jipen je manarima lime koyan duit amas te dumah, tuntang manyarah akae sapuluh koyan. 'Tuan,' koae, 'Tuan manyarah akangku lime koyan duit amas. Ite, aku jari mandino hasil tuntang ontong lime koyan tinai.' 21'Bahalap gawim,' koan tuan te, 'Ikau toh jipen je bahalap tuntang baketep. Awi tau imercaya dengan taloh je isut, maka Aku kareh manenga are kapercaya akam. Keleh tame tuntang hanjak rantang ikau dengangku!' 22Palus jipen je manarima due koyan duit amas te dumah, tuntang hamauh, 'Tuan, Tuan jari manyarah due koyan duit amas akangku. Ite, aku jari mandino hasil tuntang ontong due koyan tinai.' 23'Bahalap gawim te,' koan tuan te, 'ikau jipen je bahalap tuntang baketep. Awi ikau imercaya dengan taloh je isut, maka Aku manenga are kapercayang-Ku dengam. Keleh tame tuntang hanjak rantang ikau dengang-Ku!' 24Limbah te jipen je manarima sakoyan duit amas te dumah tuntang hamauh, 'Tuan, aku katawan tuan ije biti oloh je karas. Tuan mamutik bua hong eka je tuan dia mimbule, tuntang manampunan hasil hong eka je tuan dia manawor binyie. 25Aku mikeh, jadi aku haguet manyahokan duit tuan hong penda petak. Toh ie duit tuan te.' 26'Ikau jipen je papa tuntang kadian!' koan tuan te. 'En dia ikau jari katawan je Aku toh mamutik bua hong eka je aku dia mimbule, tuntang manduan hasil hong eka je aku dia manawor binyie? 27Amon kalote, sapunae ikau musti mingkes duitku te intu bank, mangat hong katika aku buli, aku tau manarima duitku te dengan anake. 28Tagal te, duan duit te bara ie, tuntang tenga akan oloh je tempon sapuluh koyan duit amas te. 29Karana oloh je jari mandino, kareh inenga labih are tinai tuntang ie kareh mandino labien bara kasukupe. Tapi oloh je dia mandino, isut je aton huang ie mahin kareh induan kea. 30Tuntang jipen je dia baguna te, kanan ih huang kakaput intu luar. Intu hete ie kareh manangis tuntang kapehe!' " 31"Amon Anak Olon dumah kilau Raja impahayak awi kakare malekat Ayue, Ie kareh mondok intu hunjun padadusan Aie je tinduh tuntang barasih. 32Kakare bangsa kareh imumpong intu taharep Ie. Palus Ie kareh mamisah ewen te manjadi due kumpulan sama kilau sakatik mamisah tabiri dengan kambing. 33Kare oloh je malalus kahandak Hatalla kareh imumpong hong hila gantaun Aie, tuntang je beken hila sambil Ie. 34Limbah te Raja te kareh hamauh dengan kare oloh je hila gantaun Ayue, 'Kantoh keton je imberkat awi Bapa-Ku. Tame akan huang Karajaan je inatap akan keton bara tamparan kalunen. 35Basa metoh Aku balau, keton manenga akang-Ku panginan, tuntang metoh Aku teah belai, keton mampihop Aku. Aku oloh tamuei, keton manarima Aku hong human keton. 36Aku jaton pakaian, keton manenga akang-Ku pakaian. Aku haban, keton mahaga Aku. Aku hong penjara keton mandohop Aku.' 37Balalu kare oloh te kareh hamauh, 'Tuhan, hamparea ikei puji mite Tuhan balau palus ikei manenga panginan, atawa teah belai palus ikei manenga Tuhan taloh ihop? 38Hamparea ikei puji mite Tuhan kilau oloh tamuei, palus ikei manarima Tuhan intu human ikei? Tuhan puji jaton pakaian, palus ikei manenga Tuhan pakaian? 39Hamparea ikei puji mite Tuhan haban atawa hong penjara, palus ikei mandohop Tuhan?' 40Raja te kareh tombah, 'Keleh keton katawan: katika keton malalus hal te, aloh dengan ije biti bara kare paharing-Ku je asi-asi te, rimae keton jari malaluse dengang-Ku!' 41Palus Raja te kareh hamauh dengan kare oloh je hila sambile, 'Dari keton bara hetoh, keton je tarasapa! Tame keton akan apui je dia tarabelep, je jari inatap akan Setan tuntang kare malekat ayue! 42Basa hong katika Aku balau, keton jaton manenga akang-Ku panginan; hong katika teah belai-Ku, keton jaton manenga akang-Ku taloh ihop. 43Aku oloh tamuei, keton jaton manarima Aku hong human keton. Aku jaton pakaian, keton jaton manenga Aku pakaian. Aku haban tuntang huang penjara, keton jaton mahaga Aku.' 44Palus ewen akan hamauh Dengae, 'Tuhan, hamparea ikei mite Tuhan balau, atawa teah belai, atawa kilau oloh tamuei, atawa jaton pakaian, atawa haban atawa huang penjara, tuntang ikei jaton mandohop Tuhan?' 45Raja te tombah, 'Katawan keton: hong katika keton dia maku mandohop ije biti oloh je asi-asi toh, rimae keton jaton mandohop Aku.' 46Maka kare oloh te kareh ihukum hapan hukuman je katatahie, tapi akan kare oloh je malalus kahandak Hatalla kareh mangkeme pambelom je bujur tuntang katatahie."
Copyright
Learn More
bjn_Latn zho_Hant eng_Latn